《同乡人别朱希文察判于咏春亭》
宋代·张侃

今春醵饮咏春亭，水阔山遥眼界清。前度来时多值雨，今番到此却逢晴。

蚕方三幼餐乾叶，燕喜双飞泊短楹。小别诸君休作恶，阳关四叠不须成。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。